FAIDA NA MADHARA YA TEKNOLOJIA KATIKA SHULE ZA SEKONDARI 

Naam, ni bayana kwamba teknolojia imeleta faida katika shule za sekondari. Kila kitu kikiwa na uzuri ndani yake mna ubaya wake uliojificha. Mathalani chombo kama kikokotoo, kina wasaidia wanafunzi wengi wanapohitaji kuitumia. Wanafunzi au hata walimu hufanya hesabu zao kwa haraka kwa kutumia kikokotoo.

Vile vile teknolojia imeleta uburudishaji kwa watu wengi sana.  Iwapo mtu ana mawazo yaliyomzoga kichwani mwake anaweza kuyaepuka kwa kusikiliza muziki au hata kutazama video. Baada ya kufanya yote haya mtu atapata afueni na kuwa mwepesi katika mwili wake. Hata mbali na kuondoa mawazo,  insi anaweza kujipa mazoezi anapojihisi ana uchovu.  

Aghalabu teknolojia imeleta urahisi wa mambo. Chombo kama vile tarakilishi imeweza kueneza habari kwa watu wengi kutumia muda kiduchu. Habari hizi ziwe nzuri au mbaya watu wengi huzipata kila wakati. Vile vile kuna jambo la dharura na lahitajika kutimizwa kwa wakati, basi ni nadra kushindwa. Hata karo za wanafunzi hutumwa mtandaoni ili kuwezesha kuhifadhi ngwenje za mtu ambazo alikuwa atumie kama nauli.  

Teknolojia pia imeleta ajira. Walimu wameweza kupata ajira kutokana na ufundi walionao wa kutumia vyombo vya kisasa. Hata watu wengi hupata ajira za kuchapisha magazeti ambayo hupitisha habari kila pembe ya dunia. Kadhalika, chombo kama simu kimewawezesha wanafunzi kuweza kusoma kwa kutumia kifaa hicho. Endapo mtu yuko mbali na anahitaji kusoma basi hana budi kutumia simu. 

Aha! Kama nilivyotanguliza mwanzo kuwa kila king'aacho kina ubaya wake. Iwapo kuna muziki kila mahali au mashine za kukatia miti karibu, huleta kelele. Kelele hilo huharibu masikio ya wanafunzi wanaposoma. Wanafunzi huanza kugonjeka na mwishowe huenda wakakosa kuelewa wanachokisoma.

Vyombo kama simu, tarakilishi, kipepesi na vinginevyo huleta madhara ya macho. Mtu akiwa na mazoea ya vitu vyenye mwangaza  kama hivi huharibu macho. Kwa wanafunzi inakuwa kama adhabu kwao kwa sababu hawataweza kusoma vizuri, wala kuweza kuona vizuri. 

Teknolojia vile vile imewafanya watu wengi kuhamia mijini kwani ndiko ambako teknolojia inakithiri kwa wingi. Wameyaacha mashamba yao ambayo wanaweza kupanda mimea na kuvuna chakula muda unapofika. Kando na hayo watu wameacha mila zao kwa sababu ya teknolojia iliyowateka watu akili zao. 

Fauka ya hayo, teknolojia imewafanya vijana wengi kuwa na tabia potovu. Wanapotazama video aina ainati, wanajikuta wakiingia na kuanza kufanya yafanywao humo ndani. Ndipo upatapo vijana wengi watumia mihadarati kama vile; pombe, sigara, bangi na vinginevyo. Kijana anaweza kuwa mtiifu kabla ya kutumia mihadarati lakini baada ya kujiunga, tabia hubadilika na kuwa mwenye beza kwa wakubwa na hata wadogo. Licha ya tatizo hilo, wasichana walio na umri mdogo hupata mimba za mapema. Hii teknolojia ndiyo iliyoleta haya. Vile vile simu ni chombo ambacho kililetwa ili kuwasiliana lakini karne ya sasa ni kama njia mojawapo ya kutafuta mpenzi. Watu wengi walio na simu hawaitumii kama ipasavyo bali kinyume chake. Ndipo upatapo mtu ana simu ila hajui kuitumia kama inavyotakikana. Na ndio mara nyingi watu wengi wameharibika maishani. 

Question: Walimu wamepata nini kutokana na ujuzi wao wa kutumia teknolojia?
Answer: Ajira